Boek van die maand (resensie): ‘Lugkasteel’ deur Annelie Botes | Maroela Media
Annelie Botes is sonder twyfel een van die gewildste skrywers in Afrikaans. Vandat haar eerste roman in 1993 verskyn het, was dit duidelik dat ons hier met ŉ besondere, skreiend eerlike stem te doen het. Met Trippelsewe (gebaseer op haar eie dobbelverslawing) het sy haar eerste aanhangers gekry, maar met boeke soos Raaiselkind (die eerste Afrikaanse boek met outisme as tema), die ontstellende Thula-thula (oor seksuele molestering) en Sabbatsreis (oor haar ontnugterende jaar as oppasser van ŉ bejaarde vrou) het sy haarself stewig in verskillende genres van die Afrikaanse letterkunde ingegrawe. Of dit ŉ roman, ŉ outobiografiese verhaal of ŉ rubriek was, Annelie se aanhangers het haar boeke verslind.
Na ŉ mediastorm oor ŉ omstrede ras-uitspraak het vriend en vyand gewonder of dit die laaste sien was van Annelie Botes. Maar die rebel van die Kammanassie laat haar nie so maklik onderkry nie, en ŉ jaar of twee later het Swart op Wit, weer outobiografies, verskyn. Dit was introspektief, en effens swaarder leesstof as waaraan Botes-aanhangers gewoond was.
Nou het Lugkasteel, haar nuwe boek, verskyn. Dis klassieke Annelie Botes en ŉ heerlike leeservaring – die ideale leesstof vir hierdie tyd van die jaar wanneer ŉ mens se batterye taamlik pap is en jy net wil lees om te ontspan.
Sabbatsreis, wat die verhaal vertel van Annelie se Sabbatsjaar in Engeland om te gaan ponde verdien, is goed bekend. Maar tot nou het niemand geweet dat sy skaars ses maande na haar Sabbatsjaar weer vir ŉ paar maande Engeland toe is nie – hierdie keer om ŉ bende stoute adellike seuntjies te gaan oppas.
Botes beskryf hierdie kleurryke hoofstuk in haar lewe soos net sy kan. Dat sy hoegenaamd vir hierdie avontuur kans gesien het, gaan hierdie leser se verstand te bowe. Ek sou die eerste keer wat die stoute koninkies ŉ vloermoer gegooi het, reeds handdoek ingegooi het. Of minstens by die aanskoue van die koue, grillerige kasteelhuis. Maar om uit hardkoppigheid te bly wanneer alles daarop dui dat jy jou kamer deel met ŉ teenwoordigheid van ŉ ander aard? Dis iets wat net ŉ self-erkende hardekop sal doen.
Botes se lugkasteel oor ŉ rustige, goedbetalende lewe as goewernante in Engeland, verander binne dae in ŉ nagmerrie, maar opgee is min en sorg vir ŉ prettige leeservaring. Dis onverdunde, komplekse, maar ook skreeusnaakse Annelie Botes.
Lugkasteel is ŉ uitstekende teenvoeter vir die stygende einde-van-die-jaar stresvlakke.
Lees meer oor die boek: Lugkasteel
Maroela-lesers kan die boek vir slegs R176-00 by Graffiti Boeke koop.
EK is opsoek na Trippel sewe. Ek het hom lank terug uitgeneem by die biblioteek, maar wil hom graag koop. Waar kan ek hom kry asb? Al is dit tweede hands.